
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	4.10.2011

	Nr.
	26/255


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra proiectului de Lege pentru modificarea şi completarea Ordonanţei Guvernului nr.20/1994 privind măsuri pentru reducerea riscului seismic al construcţiilor existente, republicată în 2007, trimis comisiei pentru examinare pe fond, cu adresa nr. PL.x 362 din 23 mai 2011.

PREŞEDINTE,

VASILE GHERASIM
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC
	Bucureşti,
	4.10.2011

	Nr.
	26/255


R A P O R T      
asupra proiectului de Lege pentru modificarea şi completarea Ordonanţei Guvernului nr.20/1994 privind măsuri pentru reducerea riscului seismic al construcţiilor existente, republicată în 2007

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. PL.x 362 din 23 mai 2011, cu dezbaterea pe fond în procedură obişnuită, a proiectului de Lege pentru modificarea şi completarea Ordonanţei Guvernului nr.20/1994 privind măsuri pentru reducerea riscului seismic al construcţiilor existente, republicată în 2007.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.34/13.01.2011)
· avizul negativ al Comisiei juridice de disciplină şi imunităţi (nr. PLx362/31.05.2011)

· avizul favorabil al Comisiei pentru buget finanţe şi bănci (nr.22/242/8.06.2011)


Proiectul de lege are ca obiect de reglementare modificarea şi completarea Ordonanţei Guvernului nr.20/1994 privind măsuri pentru reducerea riscului seismic al construcţiilor existente, republicată. Potrivit proiectului, se preconizează ca fondurile necesare privind finanţarea cheltuielilor pentru expertizarea şi reexpertizarea tehnică, precum şi execuţia lucrărilor de consolidare a locuinţelor să se asigure şi din bugetele locale.
Comisia propune Plenului Camerei Deputaţilor respingerea proiectului de lege din următoarele consideraţii: adoptarea acestei iniţiative legislative ar determina influenţe financiare suplimentare asupra bugetului general consolidat şi asupra bugetelor locale. Iniţiatorii nu au indicat mijloacele financiare necesare pentru acoperirea majorării cheltuielilor, potrivit prevederilor art.138 alin.(5) din Constituţia României, republicată, ale art.14 alin.(5) din Legea nr.273/2006 privind finanţele publice locale, cu modificările şi completările ulterioare şi ale art.7 din Legea responsabilităţii fiscal-bugetare nr.69/2010. Nu a fost respectată obligativitatea efectuării unui studiu de impact şi nu există un punct de vedere al Guvernului României referitor la această iniţiativă legislativă.


 Proiectul de lege face parte din categoria legilor ordinare, conform art.76 alin.(2) din Constituţia României, republicată.
La dezbaterile care au avut loc în şedinţa comisiei din 4 octombrie 2011 a participat, în conformitate cu prevederile art.54 şi 55 din Regulamentul Camerei Deputaţilor, republicat, domnul Eugen Curteanu – secretar de stat în cadrul Ministerului Dezvoltării Regionale şi Turismului.
La lucrările comisiei au fost prezenţi 28 deputaţi, din totalul de 30 membri ai comisiei.
Raportul de respingere al comisiei a fost adoptat cu unanimitate de voturi.
Senatul a adoptat proiectul de lege în şedinţa din 18 mai 2011, în condiţiile articolului 75 alineatul (2) teza a III-a din Constituţia României, republicată.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

	PREŞEDINTE,
	SECRETAR,

	Vasile GHERASIM
	Gheorghe CIOCAN


Consilier, Roxana Feraru

